FSMART จ่อร่วมมือทำธุรกิจกับ JAS
FSMART คาดกำไรนิวไฮต่อเนื่องในช่วงปี 59-61 ตั้งเป้ารักษากำไรไม่ต่ำกว่า 16% ลุยขยายตู้เติมเงิน เผย JAS เข้ามาเจรจาร่วมมือทางธุรกิจ
24 ธ.ค. 2558

นายสมชัย สูงสว่าง กรรมการผู้จัดการ บริษัท ฟอร์ท สมาร์ท เซอร์วิส จำกัด (มหาชน) หรือ FSMART เปิดเผยว่า บริษัทคาดว่าจะสามารถทำกำไรสุทธิเติบโต และทำสถิติสูงสุดใหม่ต่อเนื่องในช่วง 3 ปี (ปี 59-61) เช่นเดียวกับปีนี้ โดยบริษัทตั้งเป้าหมายจะรักษาระดับอัตรากำไรสุทธิไม่ต่ำกว่า 16% และอัตรากำไรขั้นต้นไม่ต่ำกว่า 27% หลังจะเน้นการบริหารจัดการต้นทุนให้มีประสิทธิภาพดีขึ้น และเป็นการเติบโตตามการขยายตู้ทุกประเภท
ขณะเดียวกัน บริษัทตั้งเป้ารายได้เติบโตไม่ต่ำกว่า 30% ต่อเนื่อง 3 ปี (ปี 58-60) โดยสัดส่วนรายได้จะหลักจะยังมาจากตู้บุญเติม ที่บริษัทตั้งเป้าที่จะขยายในปี 59 อย่างน้อยอีก 2 หมื่นตู้ จากปีนี้ที่มีตู้บุญเติมทั้งหมด 6.5 หมื่นตู้ ตาชั่งหยอดเหรียญปัจจุบันมีอยู่ราว 3 พันจุด และจะขยายเป็น 2 หมื่นจุด ในปี 59 และเคาน์เตอร์เซอร์วิสปัจจุบันมีอยู่ 500  ตู้ ในปี 59 เตรียมขยายอีก 500 ตู้ ขณะที่ตู้กดน้ำดื่มสะอาด (อาร์โอ) และตู้ขายสินค้าอัตโนมัติ ปัจจุบันอยู่ระหว่างทำแผนคาดว่าจะได้ข้อสรุปในช่วงต้นปีหน้า
สำหรับการพัฒนาการให้บริการของตู้อัตโนมัตินั้น ในช่วงต้นปี 59 จะเริ่มเห็นการโอนเงินผ่านตู้บุญเติม โดยได้เจรจากับธนาคารกสิกรไทย ธนาคารไทยพาณิชย์ ธนาคารกรุงไทย และธนาคารกรุงเทพ
นอกจากนั้นยังมีบริการล่าสุด คือ การเติมเงินเข้า Wallet เพื่อใช้จ่ายเงินผ่านระบบออนไลน์ โดยปัจจุบันให้บริการกับกลุ่ม บริษัท ทรูคอร์ปอเรชั่น จำกัด (มหาชน) หรือ TRUE และเตรียมขยายเพิ่มขึ้นอีกหลายราย ซึ่งขณะนี้อยู่ระหว่างเจรจากับ mPAY เพิ่มเติมด้วย
นอกจากนี้ทาง บริษัท จัสมิน อินเตอร์เนชั่นแนล จำกัด (มหาชน) หรือ JAS ได้มาเจรจาร่วมมือทางธุรกิจกับบริษัท ซึ่งก่อนหน้านี้คาดว่าจะเห็นความร่วมมือทางธุรกิจกันหลัง JAS ประมูล 4G คลื่นความถี่ 900 MHZ สำเร็จ
“เรายังมุ่งมั่นที่จะขยายตู้ และบริการใหม่ๆ อย่างต่อเนื่อง ส่วนผู้เล่นรายใหม่ๆที่เข้ามาแข่งขันในตลาดนี้เราไม่กลัว เพราะปัจจุบันเราถือว่าเป็นอันดับหนึ่ง และมีจำนวนตู้มากที่สุดในประเทศ แต่เราก็ไม่ได้ประมาท ซึ่งเราก็ต้องมีการติดตามว่าเป้าหมายของคู่แข่งจะเป็นไปตามเป้าหมายได้มากน้อยแค่ไหน แต่จากที่ผ่านมาเราก็ยังไม่เห็นเขาทำได้ตามเป้าหมายที่วางไว้”นายสมชัย กล่าว